<classify> MKOA wa Kilimanjaro umetajwa kuongoza kuwa na wanawake wanene na wenye viriba tumbo ukifuatiwa na Mkoa wa Dar es Salaam na Katavi.Hayo yamebainishwa na Mkurugenzi Mtendaji wa Taasisi ya Chakula na Lishe TFNC, Dk Germana Leyna wakati wa kuwasilisha mada ya hali halisi ya lishe nchini kutokana na utafiti uliofanyika mwaka jana kwenye Mkutano wa Tathimi ya Tatu ya Utekelezaji wa Afua za Lishe nchini unaofanyika hapa.Dk Leyna amesema tatizo la uzito uliozidi na viriba tumbo kwa wanawake limekuwa likikua siku hadi siku na kushauri kuja na njia ya kuondokana na tatizo hilo.Tatizo la uzito uliozidi umekuwa ukiongezeka kwa asilimia 182 katika kipindi cha miaka 27 na upunguaji wake ukiwa kidogo, tatizo hilo kwa wanawake limekuwa linakua. Ikumbukwe hii ni moja inayochangia kuongezeka kwa magonjwa yasiyoambukiza, alisema Dk Leyna.Alisema wastani wa wanawake walio katika umri wa kuzaa wa miaka 15 hadi 49 waliona uzito pungufu umeongezeka kutoka asilimia 5.9 mwaka 2014 hadi kufikia asilimia 7.3 mwaka 2018 ikiwa ni takribani ongezeko la asilimia 24 kwa miaka minne iliyopita.Hali hii ni chini ya wastani wa kidunia wa wastani wa asilimia 9.7 kwa wanakawake wenye umri wa miaka 20 hadi 49 lakini ni juu kwa asilimia 5.7 kwa watoto wa kike wenye umri wa miaka 15 hadi 19, alieleza.Aidha, Leyna alisema mikoa 15 inaviashiria vya udumavu kwa asilimia 30 na baadhi yake ikiwa ni Tanga, Morogoro, Dodoma, Iringa, Kagera, Simiyu na Rukwa.Pia alisema kati ya watoto milioni 9 waliopo, milioni 3 wana udumavu na ikichangiwa zaidi ya mikoa saba ambayo ina watoto wenye udumavu zaidi ya 150,000. Aliitaja kuwa ni Dodoma, Dar es Salaam, Kigoma, Kagera, Mwanza, Simiyu na Geita.Utafiti wa mwaka 2018 unaonesha utapia mlio kushuka hadi asilimia 31.8 kutoka asilimai 34.4 kwa mwaka 2014.Utafiti huo ulihusisha mikoa yote 26 ya Tanzania Bara na mitano ya Zanzibar ikijumuisha watoto 17,524 chini ya miaka mitano na wanwake waliokuwa katika umri wa kuzaa wa miaka 15 hadi 49 walikuwa ni 9,426.Waziri wa Nchi, Ofisi ya Rais, Tawala za Mikoa na Serikali za Mitaa, Selemani Jafo amewataka wakuu wa mikoa na makatibu tawala kuhakikisha kuwa ajenda ya kupambana udumavu kuwa ajenda ya kudumu na kuhakikisha Tanzania inafikia kuwa chini ya asilimia 20.Pia amewataka kwenda kupambana na viashiria vya udumavu ambayo vimekuwa vinathairi juhudi, na kutumia mikutano na ile ya hadhara kusema ajenda ya lishe. Tuna kila sababu ya kila mmoja wetu kushughulika na lishe ili tuliokoe Taifa letu, alisema Jafo.  <topic>: KITAIFA 